b'\n_START_ARTICLE_\nKomersono delfinas\n_START_SECTION_\nFizin\xc4\x97s charakteristikos\n_START_PARAGRAPH_\nKomersono delfinas turi labai savit\xc4\x85 i\xc5\xa1vaizd\xc4\x85. Jo galva, nugarinis pelekas ir uodega \xe2\x80\x93 juodi, o gerkl\xc4\x97 ir k\xc5\xabnas - balti. Ir riba tarp \xc5\xa1i\xc5\xb3 dviej\xc5\xb3 spalv\xc5\xb3 yra labai ry\xc5\xa1ki. \xc5\xa0is kresnas gyv\xc5\xabnas, u\xc5\xbeaugdamas tik iki 1,5 m ilgio yra vienas i\xc5\xa1 ma\xc5\xbeiausi\xc5\xb3 i\xc5\xa1 viso bangini\xc5\xb3 b\xc5\xabrio. Subrendusi patel\xc4\x97, pagauta piet\xc5\xb3 Patagonijos priekrant\xc4\x97je, buvo 23 kg svorio ir 1.36 m ilgio \xe2\x80\x93 tai ma\xc5\xbeiausias dokumentais u\xc5\xbefiksuotas bangini\xc5\xb3 b\xc5\xabrio suaug\xc4\x99s individas. Savo i\xc5\xa1vaizda jis primena j\xc5\xabros kiaul\xc4\x99, bet i\xc5\xa1siskiria savo elgsena, b\xc5\xabdinga delfinams. Nugarinis pelekas \xe2\x80\x93 su u\xc5\xbeapvalinta vir\xc5\xa1\xc5\xabne. Jo i\xc5\xa1linkimas yra daugiau \xc4\xafgaubtas nei pjautuvi\xc5\xa1kas. Uodegos viduryje yra \xc4\xafkarpa. \xc5\xa0is delfinas neturi rostrumo._NEWLINE_Delfin\xc5\xb3 lytis lengvai atskiriamos pagal skirting\xc4\x85 juodos d\xc4\x97m\xc4\x97s form\xc4\x85 ant pilvo \xe2\x80\x93 patin\xc5\xb3 ji lyg a\xc5\xa1ara, o pateli\xc5\xb3 \xe2\x80\x93 labiau apvali. Tiek patinai, tiek patel\xc4\x97s lytin\xc4\x99 brand\xc4\x85 pasiekia 6-9 met\xc5\xb3. Poravimasis da\xc5\xbeniausiai vyksta pavasar\xc4\xaf ir vasar\xc4\x85 ir jaunikliai i\xc5\xa1vysta \xc5\xa1\xc4\xaf pasaul\xc4\xaf po 11 m\xc4\x97n. trunkan\xc4\x8dio n\xc4\x97\xc5\xa1tumo. Seniausias \xc5\xbeinomas Komersono delfinas mir\xc4\x97 sulauk\xc4\x99s 18 met\xc5\xb3.\n_START_SECTION_\nElgsena\n_START_PARAGRAPH_\nKomersono delfinai \xe2\x80\x93 labai aktyv\xc5\xabs gyv\xc5\xabnai. Labai da\xc5\xbenai juos galima pamatyti greitai plaukian\xc4\x8dius vandens pavir\xc5\xa1iumi ir daran\xc4\x8dius \xc5\xa1uolius i\xc5\xa1 vandens. Taip pat jie daro suktukus bei \xc4\x8diuo\xc5\xbeia ant l\xc5\xab\xc5\xbetan\xc4\x8di\xc5\xb3 bang\xc5\xb3, kai prisiartina prie kranto. Yra \xc5\xbeinoma, kad jiems taip pat patinka plaukioti apsivertus pilvu auk\xc5\xa1tyn \xe2\x80\x93 manoma, kad tai padeda geriau matyti persekiojam\xc4\x85 grob\xc4\xaf. \xc5\xa0ie delfinai minta tiek priekrant\xc4\x97s, tiek pelagin\xc4\x97mis \xc5\xbeuvimis bei kalmarais. \xc5\xbdinoma, kad Piet\xc5\xb3 Amerikos subpopuliacija savo diet\xc4\x85 pa\xc4\xafvairina v\xc4\x97\xc5\xbeiagyviais.\n_START_SECTION_\nPopuliacija ir Paplitimas\n_START_PARAGRAPH_\nR\xc5\xab\xc5\xa1is i\xc5\xa1sid\xc4\x97s\xc4\x8diusi dviejose vietov\xc4\x97se. Didesnioji populiacijos dalis randama \xc4\xafvairiose pakrant\xc4\x97s \xc4\xaflank\xc4\x97l\xc4\x97se prie Argentinos, Magelano s\xc4\x85siauryje ir prie Folklando sal\xc5\xb3. Kita populiacijos dalis (aptikta tik 1950 m.) gyvena prie Kergeleno sal\xc5\xb3 (pietin\xc4\x97je Indijos vandenyno dalyje), 8000 km \xc4\xaf rytus nuo artimiausi\xc5\xb3 ypating\xc5\xb3j\xc5\xb3 giminai\xc4\x8di\xc5\xb3. Jie teikia pirmenyb\xc4\x99 sekliems vandenims. Visos populiacijos dydis ne\xc5\xbeinomas, bet priimta r\xc5\xab\xc5\xa1\xc4\xaf vietos mastu laikyti \xc4\xafprasta. 1984 m. tyrimais Magelano s\xc4\x85siauryje buvo nustatytas apytikris 3400 individ\xc5\xb3 skai\xc4\x8dius.\n_START_SECTION_\nLaikymas nelaisv\xc4\x97je\n_START_PARAGRAPH_\nApie por\xc4\x85 de\xc5\xa1im\xc4\x8di\xc5\xb3 Komersono delfin\xc5\xb3 laikoma pasaulio akvariumuose, tarp j\xc5\xb3 \xe2\x80\x93 \xe2\x80\x9eSeaWorld\xe2\x80\x9c San Diege, \xe2\x80\x9eAquatica\xe2\x80\x9c Floridoje, Duisburgo Zoologijos sode Vokietijoje (iki 2004 m.) ir keliuose Japonijos akvariumuose.'